A 2014-ben átadott felcsúti futballstadion, a Pancho Aréna 3,8 milliárd forintba került, ebből 2,7 volt a közpénztámogatás a társasági adókedvezmény (tao) sporttámogatási rendszerén keresztül. A miniszterelnök kertje végébe épült, a falu népessége kétszeresének befogadására alkalmas csodán, a kisvasúton meg a többi idétlenségen kínunkban már jó ideje csak nevetgélni bírunk. Mintha Pomádé király egy komplett új ruhatárat vásárolt volna magának.

Decemberben lehetett először hallani arról, hogy Felcsúton sportcsarnok is épül. Akkor a hírek 1,3 milliárdnyi tao-támogatásról és nagyjából kétmilliárdos összköltségről szóltak.

Ha hiszik, ha nem, ennél jóval több pénzre lesz szükség.

A Figyelő mai számában arról olvashatnak, hogy a teljes összeg durván hatmilliárdra rúg majd. Az új sportcsarnok felépítése így a Makovecz-féle impozáns stadion bő másfélszeresébe kerülhet. A Felcsúti Utánpótlás Neveléséért Alapítvány ugyanis támogatási kérelmében ennyire becsülte a

konferencia-központtal összekötött fedett sportkomplexum

megvalósításának költségeit. Az 1800 fős faluban nyilván tűkön ülve várják az új csodát, amelyben

parkettaborítású

és műfüves focipálya,

ökölvívóring,

„fixen telepített” kondigépek,

szertárak,

orvosi szoba,

irodák,

büfé,

konyha,

tárgyalók,

egy kisebb

és egy nagyobb konferenciaterem

is lesz. Mindehhez négymilliárd forintos tao-támogatást igényeltek az MLSZ-től, amiből a futballszövetség egyelőre „csak” 1,7 milliárdot hagyott jóvá.

A hetilap szerint ugyanakkor nem az az elképzelhetetlen skandalum történik, hogy az MLSZ nemet mond a falucska legújabb nagyratörő és nyilvánvalóan jogos fejlesztési tervére. Csupán arról van szó, hogy az építkezést és így a támogatást is több külön projektre bontották szét, hogy kevésbé legyen aránytalan az így is kiugróan magas közpénztámogatás. A Figyelő szerint a következő szakaszokra már most borítékolható az MLSZ jóváhagyása.